Nu vedem nicio ameninţare iminentă la adresa României sau a altui aliat NATO. Ceea ce vedem însă este un mediu schimbat al securităţii, atât în Est, cu o Rusie tot mai impunătoare fiind responsabilă pentru acţiuni agresive în Ucraina, cât şi la Sud, cu turbulenţe, violenţă, Statul Islamic, violenţă barbară care se răspândeşte în Orientul Mijlociu şi nordul Africii. Acesta este motivul pentru care NATO se adaptează. Consolidând abilităţile şi rapiditatea forţelor, cât şi sporirea prezenţei militare în partea estică a Alianţei şi în România. Iar asta pentru a apăra şi proteja România.

NATO este cea mai puternică alianţă militară din istorie şi din lume. NATO furnizează protecţie, dar şi descurajează orice agresiune externă. Ideea de la baza NATO este că descurajarea agresiunilor externe este atât de puternică încât nimeni nici măcar n-ar lua în considerare să atace un membru NATO pentru că un atac asupra unei ţări NATO este un atac asupra tuturor celor 28 de ţări din NATO. Această strategie a fost un mare succes zeci de ani şi a asigurat protecţie şi descurajarea agresiunilor externe pentru toţi aliaţii NATO timp de 70 de ani. Sunt convins că lucrurile vor sta la fel şi în viitor.

Este exact motivul pentru care NATO trebuie să rămână puternică, este motivul pentru care trebuie să menţinem NATO puternică, motivul pentru care NATO trebuie să fie agilă, pregătită, este motviul pentru care îmbunătăţim rapiditatea de reacţie a forţelor. Dublăm efectivele Forţei de Reacţie a NATO pentru a putea întări foarte rapid dacă este nevoie. Este motivul pentru care intensificăm misiunile de Poliţie Aeriană, majorăm prezenţa militară în partea estică a Alianţei, inclusiv în România, şi este totodată motivul pentru care NATO înfiinţează acum noi mici sedii, printre care şi la Bucureşti. Toate acestea asigură că NATO este capabilă să apere România şi toţi aliaţii, acum şi pe viitor.

V-aţi întâlnit acum câteva ore cu Mircea Duşa, ministrul român al Apărării. În urma discuţiilor pe care le-aţi avut, Duşa a anunţat că România îşi va majora contribuţia la Forţa de Reacţie Rapidă a NATO. Aţi stabilit cum va face România acest lucru?

Important este că România contribuie şi va contribui atât la Forţele Comune de Reacţie Foarte Rapidă, numite şi Forţa Spearhead (vârf de lance – n.r.), ale căror elemente principale pot fi mobilizate în 48 de ore, cât şi la Forţa de Reacţie a NATO, mult mai mare, care numără în jur de 40.000 de soldaţi, mai mult de dublul efectivelor anterioare. Astfel că ţări diferite, printre care şi România, vor contribui în modalităţi diferite de-a lungul multor ani. Încurajez orice contribuţie din partea României, România a demonstrat pe parcursul a mulţi ani că aveţi numeroase capabilităţi, soldaţi, personal militar foarte apreciat în NATO, l-am văzut atât ca parte a apărării noastre comune, cât şi în locuri precum Kosovo sau Afganistan.

Ceea ce face Rusia în ceea ce priveşte diferite tipuri de activitate nucleară, inclusiv investiţiile în noi capacităţi, amplificarea exerciţiilor, precum şi folosirea componentei nucleare ca parte a retoricii oficiale, face parte dintr-un tipar. Rusia se comportă într-un mod tot mai impunător, îşi majorează capacităţile de apărare, investind masiv în apărare, atât în componente convenţionale, cât şi în arme nucleare. Este motivul pentru care NATO se adaptează, pentru că vedem o Rusie tot mai impunătoare, cu forţe armate mai moderne şi mai bine echipate, inclusiv arme nucleare.

Unul dintre motivele pentru care ne sporim prezenţa militară în ţări precum România, făcând mai multe exerciţii militare, misiuni de Poliţie Aeriană şi asigurând prezenţă navală în Marea Neagră, este că trebuie să răspundem. Trebuie să rămânem pregătiţi şi agili, este motivul pentru care acţionăm în replică pentru comportamentul Rusiei, inclusiv în ceea ce priveşte aceste activităţi nucleare.

Însă, pentru prima dată după încheierea Războiului Rece, există posibilitatea ca NATO să ia în calcul revizuirea politicii sale nucleare. Este un semn că ne îndreptăm spre un nou Război Rece, spre un război deschis sau că pur şi simplu intrăm într-o nouă cursă a înarmării nucleare?

Ceea ce am spus este că vom analiza cu foarte mare grijă activităţile Rusiei, inclusiv implicaţiile care derivă din acestea pentru NATO. Ceea ce am învăţat în timpul Războiului Rece este că armele nucleare reprezintă chestiuni foarte serioase, trebuie să abordăm aceste chestiuni cu precauţie, transparenţă şi predictibilitate. Prin urmare, tot ceea ce vom face în acest sens va fi proporţionat şi foarte responsabil. Şi, aşa cum am mai spus, parte din răspuns este sporirea rapidităţii de reacţie a forţelor convenţionale, pe care o implementăm deja în partea estică a Alianţei.